... men samtidig er nordmenn mindre skeptisk til innvandrere som allerede er her.

SSB la mandag frem nye tall om normenns holdninger til innvandring og innvandrere.

Og kort sagt er nordmenn mer skeptisk til innvandring, men mindre skeptisk til innvandrere.

Flere vil ha streng asylpolitikk

Ifølge undersøkelsen er det nå kun 15 prosent av landets befolkning som ønsker at det skal bli lettere for flyktninger og asylsøkere å få opphold i Norge - mens det er 29 prosent som ønsker at det skal bli vanskeligere.

De resterende 53 prosentene ønsker at det skal være som i dag.

Endringene fra i fjor er derimot små, med kun ett prosentpoengs endringer i hver ende.

Les også: Hillary Clinton mener Europa må få kontroll på innvandringen

Mer positiv til de som er her

Undersøkelsen viser samtidig at holdningene til innvandrere som allerede har fått opphold i Norge er stadig bedre.

Undersøkelsen viser at nordmenn har stadig mer kontakt med innvandrere.

Kontakten men innvandrere omtales i stadig mindre negative termer.

I årets undersøkelse svarer 94 prosent benektende på at det vil være ubehagelig om de selv eller noen i nærmeste familie fikk en hjemmehjelp som var innvandrer, eller at en ny nabo var innvandrer.

– En noe større andel viser skepsis til å få en innvandrer som svigersønn eller svigerdatter, men denne andelen blir stadig mindre, sier seniorrådgiver Frøydis Strøm i SSB i en melding.

Én av fire mener innvandrere misbruker sosiale velferdsordninger

I undersøkelsen kommer det frem noe mer kritiske holdninger til innvandrere når det gjelder bruken av velferdsordninger og kriminalitet.

Mens én av fire er helt eller nokså enig i påstanden om at innvandrere flest misbruker sosiale velferdsordninger, sier seks av ti seg helt eller nokså uenig.

Tre av ti sier seg helt eller nokså enig i at innvandrere flest er en kilde til utrygghet i samfunnet, mens nesten seks av ti avfeier denne påstanden.

Et tydelig flertall er enige i at innvandrere flest beriker det kulturelle livet i Norge, og andelen som er helt eller nokså enig, har hatt en økning fra 68 prosent i 2017 til 71 prosent i 2018.

Les også: Røe Isaksen: - Flere fattige familier er en direkte konsekvens av økende innvandring